**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO VIETINĖS RINKLIAVOS“ PROJEKTO**

**1. Sprendimo projekto esmė, tikslai ir uždaviniai.**

Klaipėdos miesto savivaldybės tarybos sprendimo projektu siūlome atleisti Joninių, tarptautinio nematerialaus kultūros paveldo festivalio ,,Lauksnos“ bei liaudies amatininkų mugės, vyksiančios atplaukus kruiziniams laivams, prekybininkus ir amatininkus nuo vietinės rinkliavos už leidimų prekiauti ar teikti paslaugas išdavimą.

Teikiamo sprendimo projekto tikslas ir uždaviniai – siekiant skatinti senųjų amatų demonstravimo tradiciją ir populiarinti tautinio, kulinarinio paveldo produktus, pristatyti rankų darbo dirbinius, tautodailės gaminius, atleisti nuo vietinės rinkliavos mokėjimo mugėse dalyvausiančius amatininkus ir prekybininkus.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastys - gauti BĮ „Klaipėdos miesto savivaldybės etnokultūros centras“, VšĮ „Klaipėdos turizmo ir kultūros informacijos centras“ prašymai. Įstaigos prašo atleisti prekybininkus bei amatininkus, kurie dalyvaus šventinėse mugėse, nuo vietinės rinkliavos mokėjimo.

Etnokultūros centras pateiktame prašyme nurodė, kad 2017 m. birželio 23 d. organizuoja tradicinę Joninių šventę ir tarptautinį nematerialaus kultūros paveldo festivalį ,,Lauksnos“ 2017 m. liepos 14-15 dienomis. Joninių jomarkas vyks Turgaus g., Jono kalne ir folkloro nematerialaus kultūros paveldo festivalio ,,Lauksnos“ mugė vyks liepos 14-15 d. Teatro aikštėje.

Klaipėdos turizmo ir kultūros informacijos centras organizuoja liaudies amatų jomarkus Teatro aikštėje, atplaukus kruiziniams laivams. 2017 metais laikotarpiu nuo balandžio 22 d. iki spalio 12 d. iš viso yra planuojama, kad atvyks 65 kruiziniai laivai (nuo birželio 1 d. bus likusios 54 dienos), kuriems atvykus bus organizuojami sutikimo renginiai – liaudies amatų mugės.

Visi šie renginiai orientuoti ne į masinę prekybą, o į tradicinių amatų demonstravimą, populiarinimą, tautinio paveldo produktų bei juos gaminančių geriausių krašto meistrų pristatymą, pradedančiųjų, bet liaudies tradicijas tęsiančių meistrų paskatinimą. Renginių organizatoriai pažymėjo, kad organizuojamuose jomarkuose bus rekomenduojama amatininkams demonstruoti savo amatus – audimą, juostų vijimą, medžio drožybą, vytelių pynimą ir kt. Vietinės rinkliavos lengvata sudarytų galimybę į jomarkus pakviesti nagingiausius krašto meistrus, kulinarinio paveldo gamintojus, demonstruojančius amatus bei prekiaujančius tradiciniais nemasinės gamybos gaminiais ir maisto produktais.

Informacija prekybininkams apie organizuojamas muges ir galimybę jose dalyvauti viešinama įstaigų interneto svetainėse, vietinėje spaudoje.

Švenčių organizatoriai pateikė informaciją, kad vietinės rinkliavos už leidimą prekiauti ar teikti paslaugas išdavimą lengvata nebus teikiama asmenims ar įmonėms, prekiausiantiems alkoholiniais gėrimais.

Prekybos ir paslaugų teikimo Klaipėdos miesto viešosiose vietose vietinės rinkliavos dydžius reglamentuoja Klaipėdos miesto savivaldybės tarybos 2014-10-23 sprendimu Nr. T2-279 patvirtinti Prekybos ir paslaugų teikimo miesto viešosiose vietose vietinės rinkliavos nuostatai.

Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 18 punktu bei Lietuvos Respublikos rinkliavų įstatymo 12 straipsnio 3 punkto nuostatomis, suteikiančiomis teisę savivaldybės tarybai suteikti lengvatas vietinės rinkliavos mokėtojams.

**3. Kokių rezultatų laukiama.**

Minėtų šventinių mugių metu bus siekiama sukurti Klaipėdos miestui šventinę nuotaiką ir pritraukti kuo daugiau miestiečių ir miesto svečių atvykti ir dalyvauti šventiniuose renginiuose. Vietinės rinkliavos lengvata sudarytų galimybę pakviesti geriausius senųjų amatų puoselėtojus, patyrusius tautodailininkus, prekybininkus, prekiaujančius kulinarinio paveldo produktais dalyvauti miesto šventinėse mugėse.

**4. Sprendimo projekto rengimo metu gauti specialistų vertinimai.**

Sprendimo projektui pritarė Ugdymo ir kultūros departamento Kultūros skyriaus bei Licencijų, leidimų ir vartotojų teisių apsaugos skyriaus specialistai. Neigiamų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Vadovaujantis Klaipėdos miesto savivaldybės tarybos sprendimu patvirtintais Prekybos ir paslaugų teikimo Klaipėdos miesto viešosiose vietose vietinės rinkliavos nuostatais, vietinės rinkliavos dydis už viešojo maitinimo įmonių produkcijos realizaciją iš laikinų lauko kavinių masinių renginių, švenčių metu – 29 Eur/d, už prekybą masinių renginių, švenčių, reklaminių akcijų metu – 7,20 Eur/d., už prekybą rankdarbiais, tautodailės ar dailės dirbiniais masinių renginių, švenčių metu – 2,90 Eur/d., t.y.:

1. Apskaičiuota preliminari vietinės rinkliavos lengvatos suma Joninių ir tarptautinio nematerialaus kultūros paveldo festivalio ,,Lauksnos“ jomarko šventinių mugių metu būtų **1375,80 Eur** (579,00 Eur (2,90 x 50 dalyvių +7,20 Eur x 20 dalyvių + 29 Eur x 10 dalyvių ) x 1 d.+ 796,80 Eur (2,90 Eur x 90 dalyvių +7,20 Eur x 7 dalyvių + 29 Eur x 3 dalyvių x 2 d.), kadangi prašoma atleisti iš viso apie 180 amatininkų ir prekybininkų (Joninėms – apie 80, o tarptautinio nematerialaus kultūros paveldo festivalio ,,Lauksnos“ – apie 100);

2. Liaudies amatų jomarkuose Teatro aikštėje, atplaukus kruiziniams laivams, prašoma atleisti apie 20 amatininkų ir prekybinkų per dieną, apskaičiuota preliminari vietinės rinkliavos lengvatos suma iš viso **2610,00 Eur** (20 dalyvių x 2,9 Eur x 45 d.).

**6. Lėšų poreikis sprendimo įgyvendinimui.**

Atleidus prekybininkus ir amatininkus nuo vietinės rinkliavos, į Klaipėdos miesto savivaldybės biudžetą preliminariai būtų nesurinkta **3985,80 Eur** vietinės rinkliavos pajamų.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – sudaryti galimybę pakviesti šventinėse renginio mugėse dalyvauti geriausius tautodailės, rankdarbių ir dailės dirbinių gamintojus ir prekybininkus jais. Neigiamos pasekmės – negautos vietinės rinkliavos įmokos į savivaldybės biudžetą.

PRIDEDAMA:

1. BĮ „Klaipėdos miesto savivaldybės etnokultūros centras“ prašymo su priedais kopija, 6 lapai;
2. VšĮ „Klaipėdos turizmo ir kultūros informacijos centras“ prašymo su priedais kopija, 3 lapai;
3. VšĮ „Klaipėdos turizmo ir kultūros informacijos centras“ rašto kopija, 1 lapas;
4. Klaipėdos miesto savivaldybės tarybos 2011 m. spalio 27 d. sprendimo Nr. T2-331 ,,Dėl prekybos ir paslaugų teikimo Klaipėdos miesto viešosiose vietose vietinės rinkliavos nuostatų ir prekybos ir paslaugų teikimo Klaipėdos miesto viešosiose vietose tvarkos aprašo patvirtinimo“ (pakeistas Klaipėdos miesto savivaldybės tarybos 2014 m. spalio 23 d. sprendimu Nr. T2-279) išrašas, 2 lapai.

Mokesčių skyriaus vedėja Kristina Petraitienė